钦定古今图书集成/明伦汇编/家范典/第004卷 > 《前题》苏天爵
## 钦定古今图书集成/明伦汇编/家范典/第004卷 > 《前题》苏天爵

“南有嘉树，凤鸟所巢。君子之孝，君子是效。予何效矣？
有践者礼，匪予能孝。自予祖祢，先祖相宅，犹泉之原。
岂不贻世，而瓞其绵。击鼓之堂，兄弟㕍行。衎衎栗栗，
执德孔明。伯也甚敬，衣冠燕处。叔也弦歌，陈其俎豆。
有髧而緌，锦绅佩茝。数视诸父，视其举趾。匪夫之良，
有姒有娣。瑟彼中馈，餴饎酒醴。谡哉话言，自我诸昆。”
群弟具听，有琚其敬。毋徇毋怠，毋酗毋淫。毋听妇言，
毋讙我庭。嗟嗟话言，胡独尔行？凡人有家，用尔为训。
尚愿子孙，终永无忒。作《嘉树歌》，以勗明德。